ธปท.ชี้เลื่อนบังคับใช้กม.คุ้มครองเงินฝากเหลือ 1 ล.เพื่อช่วยผู้ฝากปรับตัว
ผู้ว่าการธนาคารแห่งประเทศไทชี้เลื่อนบังคับใช้กฎหมายคุ้มครองเงินฝากไม่กระทบระบบแบงก์ ระบุมีข้อดีช่วยให้ผู้ฝากมีเวลาปรับตัว
26 เม.ย. 2559

ผู้ว่าการธนาคารแห่งประเทศไทชี้เลื่อนบังคับใช้กฎหมายคุ้มครองเงินฝากไม่กระทบระบบแบงก์ ระบุมีข้อดีช่วยให้ผู้ฝากมีเวลาปรับตัว 
นายวิรไท สันติประภพ ผู้ว่าการธนาคารแห่งประเทศไทย (ธปท.) ให้ความเห็นเกี่ยวกับมติคณะรัฐมนตรีในวันนี้ที่ขยายเวลาการคุ้มครองเงินฝากออกไปว่า การขยายเวลาการคุ้มครองเงินฝากออกไป และจะทยอยลดวงเงินคุ้มครองแบบค่อยเป็นค่อยไปนั้น ไม่ได้มีเหตุผลเกี่ยวกับความมั่นคงของสถาบันการเงินแต่อย่างใด ในวันนี้ธนาคารพาณิชย์ไทยทุกแห่งมีฐานะเงินกองทุนที่เข้มแข็งและมีสภาพคล่องส่วนเกินอยู่ในระดับสูง นอกจากนี้ธนาคารพาณิชย์ทุกแห่งได้เตรียมตัวพร้อมรับการลดวงเงินคุ้มครองเงินฝากเหลือ 1 ล้านบาทต่อบัญชี ตามกำหนดการเดิมไว้แล้ว และ ธปท.ได้ติดตามความเคลื่อนไหวของเงินฝากในระบบสถาบันการเงินไทยอย่างใกล้ชิด ไม่พบความเคลื่อนไหวผิดปกติแต่อย่างใด
อย่างไรก็ดี การขยายเวลาคุ้มครองเงินฝากออกไปและจะทยอยลดวงเงินคุ้มครองแบบค่อยเป็นค่อยไปนั้น มีข้อดีสำหรับประชาชนผู้ฝากเงินที่จะได้มีเวลาปรับตัวและวางแผนทางการเงินเพิ่มขึ้น มีเวลามากขึ้นที่จะพิจารณาผลิตภัณฑ์การเงินที่จะมาทดแทนเงินฝากที่เหมาะสมกับตน
นอกจากนี้การขยายเวลาการคุ้มครองเงินฝากดังกล่าว ยังอาจส่งผลดีต่ออัตราดอกเบี้ยเงินกู้ในระบบ เพราะสถาบันการเงินไม่ต้องกังวลที่จะแข่งขันกันนำเสนอผลิตภัณฑ์เงินฝากอัตราดอกเบี้ยพิเศษเพื่อจูงใจผู้ฝากเงินรายใหญ่ ส่งผลให้สถาบันการเงินบริหารต้นทุนดอกเบี้ยเงินฝากได้ดีขึ้น ซึ่งจะช่วยให้อัตราดอกเบี้ยเงินกู้คงอยู่ในระดับต่ำได้ต่อเนื่อง สนับสนุนการฟื้นตัวของเศรษฐกิจในสถานการณ์ปัจจุบัน